b"\n_START_ARTICLE_\nParc del Canal de la Infanta\n_START_SECTION_\nHist\xc3\xb2ria i caracter\xc3\xadstiques\n_START_PARAGRAPH_\nEls inicis del parc, situat al barri de Fontsanta-Fatj\xc3\xb3, es remunten a la d\xc3\xa8cada dels 80, quan es va plantejar la reurbanitzaci\xc3\xb3 de la zona amb el Pla Parcial Fatj\xc3\xb3. Despr\xc3\xa9s d'un temps aturat, a partir de l'any 1987 l'empresa municipal Emducsa va comen\xc3\xa7ar a adquirir terrenys del sector fins a esdevenir-ne el propietari principal: va comprar una finca de 80.000 metres quadrats de Constructora Almacenista i una altra de 40.000 metres quadrats de la Societat General d'Aig\xc3\xbces de Barcelona (SGAB). L'\xc3\xbaltim disseny de la nova zona del barri inclo\xc3\xafa una gran \xc3\xa0rea verda central envoltada de nuclis d'habitatges de baixa al\xc3\xa7ada._NEWLINE_Amb la venda de la parcel\xc2\xb7la on es va construir el Llobregat Centre, el pla va tirar endavant i el parc va ser inaugurat l'any 1995 com a Parc de la Infanta. Actualment est\xc3\xa0 a tocar del Citilab i el Museu Agbar de les Aig\xc3\xbces, ben a prop del terme municipal de Sant Joan Desp\xc3\xad. El tramvia hi circula en paral\xc2\xb7lel i t\xc3\xa9 parada davant una de les entrades del parc, a l'estaci\xc3\xb3 de Fontsanta | Fatj\xc3\xb3. _NEWLINE_L'espai \xc3\xa9s rectangular i t\xc3\xa9 una superf\xc3\xadcie de 4,2 hect\xc3\xa0rees, amb zones solelloses i arbres de grans dimensions. Hi radiquen la Casa Camprub\xc3\xad, obra de l'arquitecte modernista catal\xc3\xa0 Josep Maria Jujol i inventariada com a b\xc3\xa9 cultural d'inter\xc3\xa8s local (BCIL), i una escultura de l'artista cornellanenc Ricard Vaccaro, Espai per a la Pau. Tamb\xc3\xa9 est\xc3\xa0 dotat de diversos equipaments: el camp de futbol de Fontsanta-Fatj\xc3\xb3, una pista de basquetbol i una resid\xc3\xa8ncia per a gent gran._NEWLINE_L'any 2017 es va reanomenar com a parc del Canal de la Infanta per ajustar millor el top\xc3\xb2nim al seu origen hist\xc3\xb2ric, el Canal de la Infanta \xe2\x80\x94canalitzaci\xc3\xb3 inaugurada el 1819 que travessa la zona i fou emprada per abastir d'aigua els conreus de la comarca del Baix Llobregat."